ປານາມາ ກ່າວວ່າ ກຳປັ່ນ ເກົາຫຼີເໜືອ ສາມາດ ອອກຈາກ ປານາມາໄດ້ 
ປານາມາກ່າວວ່າ ກຳປັ່ນບັນທຸກສິນຄ້າ ເກົາຫຼີເໜືອ ສາມາດອອກຈາກ ປານາມາໄປໄດ້ ແຕ່ພວກລູກເຮືອ ຍັງບໍ່ແນ່ນອນ.
ໄອຍະການປານາມາ ກ່າວວ່າ ກຳປັ່ນເກົາຫຼີເໜືອລຳນຶ່ງ ທີ່ຖືກ ຍຶດ ໃນຂໍ້ກ່າວຫາວ່າລັກລອບຂົນອາວຸດຄິວບານັ້ນ ສາມາດ ເດີນທາງອອກຈາກປະເທດໄດ້ແລ້ວ ແຕ່ກ່າວວ່າ ຍັງບໍ່ທັນ ມີການຕັດສິນໃຈໃດໆເທື່ອ ກ່ຽວກັບພວກລູກເຮືອ 35 ຄົນ ໃນກຳປັ່ນລຳນີ້ ຊຶ່ງກົງ ກັນຂ້າມກັບລາຍງານທີ່ອອກກ່ອນ ໜ້ານີ້ ທ່ານ Nahaniel Murgas ໄອຍະການປານາມາ ກ່າວຕໍ່ບັນດານັກ ຂ່າວໃນແລງວັນພຸດວານນີ້ວ່າທາງຫ້ອງການຂອງທ່ານ ໄດ້ຮັບຄຳ ຮ້ອງສະບັບນຶ່ງທີ່ຮຽກຮ້ອງໃຫ້ເອົາມາດຕະການຕ່າງໆກ່ຽວກັບພວກ ລູກເຮືອ ແຕ່ຍັງບໍ່ທັນໄດ້ທຳການຕັດສິນໃຈໃດໆກ່ຽວກັບເລື້ອງນີ້ ທ່ານ Murgas ກ່າວວ່າ ກຳປັ່ນຂອງເກົາຫຼີເໜືອສາມາດອອກເດີນທາງຕໍ່ໄດ້ແລ້ວ ແຕ່ອາດຈະ ອອກຈາກປະເທດໄປບໍ່ໄດ້ໂດຍບໍ່ເສຍຄ່າປັບໃໝໃຫ້ທາງເຈົ້າໜ້າທີ່ກຳກັບຄອງປານາມາເສຍ ກ່ອນ ໃນຕອນເຊົ້າວັນພຸດວານນີ້ ທ່ານ Murgas ກ່າວວ່າ ມີພຽງແຕ່ກັນຕັນເຮືອ ແລະຜູ້ຊ່ອຍ ກັບຕັນ ເຮືອຄົນທຳອິດແລະເຈົ້າໜ້າທີ່ເກົາຫຼີເໜືອຄົນນຶ່ງໃນເຮືອເທົ່ານັ້ນ ຈະປະເຊີນກັບຂໍ້ກ່າວຫາຖານ ລັກລອບຂົນສົ່ງອາວຸດ ກຳປັ່ນ Chong Chon Gang ຂອງເກົາຫຼີເໜືອ ພ້ອມດ້ວຍພວກລູກເຮືອ ໄດ້ຖືກຍຶດໃນເດືອນ ກໍລະກົດຜ່ານມາ ໃນຖານສົງໄສວ່າ ລັກລອບຂົນສົ່ງຢາເສບຕິດ ແຕ່ການຊອກຄົ້ນໃນກຳປັ່ນແລ້ວ ພົບເຫັນພວກອາວຸດຕ່າງໆມາຈາກຄິວບາ ຮວມທັງເຮືອບິນລົບໄອພົ່ນ 2 ລຳທີ່ຖືກຊຸກເຊື່ອງໄວ້ໃນ ກ້ອງພວກສິນຄ້ານ້ຳຕານ ປານາມາກ່າວວ່າ ການສົ່ງພວກອາວຸດເຫຼົ່ານີ້ ເປັນການລະເມີດການຫ້າມສົ່ງອາວຸດຂອງນາໆຊາດ ຕໍ່ເກົາຫຼີເໜືອ ທາງລັດຖະບານກຸງຮາວານາ ແລະກຸງພຽງຢ້າງ ຕ່າງກໍກ່າວວ່າ ພວກອາວຸດເຫຼົ່ານີ້ແມ່ນອາວຸດເກົ່າ ລ້າສະໄໝ ແລະຖືກສົ່ງໄປຍັງເກົາຫຼີເໜືອເພື່ອສ້ອມແປງ ກ່ອນຈະຖືກສົ່ງກັບຄືນໄປຍັງຄິວບາ ແຕ່ບັນດາເຈົ້າໜ້າທີ່ເຫຼົ່ານີ້ ບໍ່ໄດ້ຊີ້ແຈງໃຫ້ຮູ້ວ່າ ເປັນຫຍັງພວກອາວຸດເຫຼົ່ານີ້ຈຶ່ງຖືກຊຸກເຊື່ອງໄວ້ໃນ ກ້ອງຖົງນ້ຳຕານນັ້ນ